CELEX: 52013PC0195
Language: et
Date: 2013-04-15
Title: Ettepanek: EUROOPA PARLAMENDI JA NÕUKOGU DIREKTIIV, millega muudetakse 25. juuli 1996. aasta direktiivi 96/53/EÜ, millega kehtestatakse teatavatele ühenduses liikuvatele maanteesõidukitele siseriiklikus ja rahvusvahelises liikluses lubatud maksimaalmõõtmed ning rahvusvahelises liikluses lubatud täismass

|
			
		
		
		52013PC0195
		
			Ettepanek: EUROOPA PARLAMENDI JA NÕUKOGU DIREKTIIV, millega muudetakse 25. juuli 1996. aasta direktiivi 96/53/EÜ, millega kehtestatakse teatavatele ühenduses liikuvatele maanteesõidukitele siseriiklikus ja rahvusvahelises liikluses lubatud maksimaalmõõtmed ning rahvusvahelises liikluses lubatud täismass /* COM/2013/0195 final - 2013/0105 (COD) */
			
				
		
		
			
			   	SELETUSKIRI
1.           ETTEPANEKU TAUST
Nõukogu 25. juuli 1996. aasta
direktiiv 96/53/EÜ, millega kehtestatakse teatavatele ühenduses liikuvatele
maanteesõidukitele siseriiklikus ja rahvusvahelises liikluses lubatud
maksimaalmõõtmed ning rahvusvahelises liikluses lubatud täismass,[1] on aastaid rahuldaval tasemel
kaasa aidanud maanteetranspordi siseturu nõuetekohasele toimimisele, sest
direktiiviga on määratud kindlaks siseriiklikus ja rahvusvahelises veonduses
nii kauba- kui ka reisijateveo jaoks ettenähtud veokite maksimaalmõõtmed ja
täismass. Lisaks on direktiivis sätestatud tingimused, mille alusel võib teha
erandeid sõidukitele, mis neid piirmäärasid ületavad..
Turu ja olemasoleva tehnoloogia arengut
arvesse võttes tekib küsimus, kas 1996. aastal direktiivi vastuvõtmise
ajal tehtud valikud on endiselt asjakohased. Transpordisektoris
on muutunud oluliseks vähendada kasvuhoonegaaside heitkoguseid ja naftasaaduste
tarbimist, eriti tähtis on see maanteetranspordi jaoks, mille osa moodustab
82 % transpordisektori energiatarbest. Kütusehindade lakkamatu tõus
kasvatab järjepidevalt Euroopa energiaarvet ja sunnib otsima lahendusi
sõidukite energiatarbimise vähendamiseks. 2011. aastal avaldatud
transpordipoliitika valges raamatus,[2]
on seatud eesmärgiks vähendada kasvuhoonegaaside heitkoguseid
2050. aastaks 60 % võrreldes 1990. aasta tasemega.
Eespool toodut arvesse võttes nähti valge
raamatuga ette, et maanteesõidukite täismassi ja maksimaalmõõtmeid käsitlev
direktiiv on vaja läbi vaadata, et turule saaks tuua suurema energiatõhususega
aerodünaamilisemaid sõidukeid.. Tõepoolest, praeguse direktiiviga
lubatud maksimaalmõõtmete ja täismassi puhul saab sõidukite aerodünaamikat
parandada ja alternatiivseid jõuseadmeid (hübriid- või elektrimootor)
paigaldada ainult sõiduki veomahu arvelt. Hübriidmootori või akude
paigaldamisega kaasneb märkimisväärne ülekaal. Aerodünaamilised vedukikabiinid
on eest ümaramad ja seega pikemad. Pikkust lisab ka tuulesuunajate paigaldamine
sõiduki tagaosale. Veomahu vähenemine pärsib veoettevõtjate, ekspedeerijate ja
tootjate soovi kasutada ja arendada kütusesäästlikke sõidukeid.
Direktiivi läbivaatamine võimaldab parandada
liiklusohutust, muutes kabiini kuju, sellega vähendatakse juhi vaatevälja
pimeala, lisatakse löögienergiat absorbeeriv struktuur ning suurendatakse juhi
ohutust ja mugavust. See võib päästa paljude vähem kaitstud liiklejate
elu, sest oma manöövrite käigus ei pruugi juht jalakäijaid või jalgrattureid
märgata. .
Seetõttu on vaja muuta direktiivi 96/53/EÜ, et
parandada sõidukite aerodünaamikat ja nende energiatõhusust, edendades
jätkuvalt liiklusohutust ning võttes arvesse teetaristu tehnilisi tingimusi.
Näiteks, vastavalt teatavatele uuringutele,[3] võimaldab 1–2-meetriste
tuulesuunajate lisamine sõiduki tagaosale vähendada maanteel sõiduki keskmisel
kiirusel 80–90 km/h kütusetarbimist 5–10 %.
Pärast direktiivi 96/53/EÜ vastuvõtmist on
suurenenud bussireisijate keskmine kehakaal. Lisaks on Euroopa Liidu
õigusaktidega kehtestatud nõuded sõidukile paigaldatud turvaseadmete kohta,
mille kaal vähendab veomahtu ja seega ka reisijate arvu. See läheb vastuollu
nii eesmärgiga vähendada kütusekulu reisija kohta kui ka eesmärgiga suunata
inimesi kasutama isikliku auto asemel ühistransporti, mis on palju
keskkonnasõbralikum. 
Kütuse kokkuhoid ja saasteainete heitkoguste
vähendamine ei ole ainsad direktiivi 96/53/EÜ läbivaatamise ettepaneku
põhjused.
Direktiiv 96/53/EÜ ei võta arvesse hiljutist
arengut konteiner- ja ühendvedude valdkonnas. Nii tohib praegu teatavaid
raudteel, siseveeteedel, mandritevahelises meretranspordis ja merekabotaažis
kasutatavaid konteinereid mööda maanteed sihtkohani viia ainult eriloaga, mis
suurendab nii veoettevõtjate kui ka ametiasutuste halduskoormust.. Kõige
levinumad on konteinerid pikkusega 45 jalga (13,72 m) ning selleks, et vältida
eriloa nõuet, on veoautode lubatud pikkust vaja suurendada ainult 15 cm
võrra, mis ei tekita mingeid probleeme liiklusohutuse ega taristu seisukohalt..
Lõpuks puuduvad praeguses direktiivis sätted,
mis käsitlevad sõidukite kontrolli ja kohaldatavaid karistusi, ning seepärast
jäävad paljud rikkumised karistamata, mis muudab direktiivi nõuded tühiseks.
Peamine rikkumine on sõiduki ülekoormamine. Keskmiselt kolmandik kontrollitud
sõidukitest on ülekoormatud.. Ülekoormus on sageli 10 % või
isegi 20 % lubatud täismassist. Selline olukord põhjustab teekatte
enneaegset kulumist ja suurendab liiklusõnnetuste ohtu. See moonutab ka veoettevõtjatevahelist
konkurentsi, sest eeskirjade rikkujad saavad ebaseaduslikult alusetu
konkurentsieelise.
Täna on olemas tehnilised lahendused eelvaliku tegemiseks,
et tagada tihedam, kiirem ja tõhusam kontroll ilma, et oleks vaja peatada kõiki
sõidukeid, mida soovitakse kontrollida. Olemas on ka veokile
paigaldatavad kaalumissüsteemid, mis võimaldavad juhil jälgida vastavust
kehtestatud normidele. Seega on vaja lisada direktiivi 96/53/EÜ sätted
kontrolli ja karistuste kohta, et taastada konkurentsieeskirjade järgimine veoettevõtjate
seas, tagada heal tasemel liiklusohutus ja taristu jätkusuutlikkus. 
Mõned sidusrühmad on väljendanud kahtlusi
seoses direktiivi 96/53/EÜ artikli 4 tõlgendamisega. Neid kahtlusi arvesse
võttes saatis asepresident Siim Kallas 13. juunil 2012 Euroopa Parlamendi
transpordikomitee presidendile kirja. Selles andis asepresident suuniseid
kõnealuses küsimuses ja kinnitas, et pikemate sõidukite piiriülene kasutamine
on seaduslik, kui teekonnal ületatakse vaid üks riigipiir ja asjaomased
liikmesriigid lubavad juba pikki sõidukeid kasutada, ning kui direktiivi
96/53/EÜ artikli 4 lõigetes 3, 4 ja 5 sätestatud erandi tingimused on
täidetud. Selline pikkade sõidukite kasutamine ei tohiks rahvusvahelist
konkurentsi oluliselt mõjutada. Et võtta arvesse kirjas esitatud suuniseid,
sisaldab läbivaatamiseks esitatud direktiiv sätteid, mis on seotud artikli 4
lõikega 4.
2.           HUVITATUD ISIKUTEGA KONSULTEERIMISE JA
MÕJU HINDAMISE TULEMUSED
Komisjoni juhtimisel toimusid 2011. ja
2012. aastal avalikud ja valdkondlikud konsultatsioonid.
Üldsusega konsulteerimise käigus
2011. aasta detsembrist kuni 2012. aasta veebruarini, esitasid
kodanikud, liikmesriigid ja mitmesugused valitsusvälised ja
kutseorganisatsioonid üle tuhande arvamuse. Konsulteerimise käigus saadud
arvamused olid järgmised: 
i) ühehäälselt nõustuti, et raskeveokite
aerodünaamika parandamine oleks edusamm, ning enamikus arvamustes leiti, et
sellise parandamise võimaldamiseks on vaja muuta direktiivi 96/53/EÜ; 
ii) laialdast heakskiitu leidis ettepanek
muuta direktiivi 96/53/EÜ, et lihtsustada hübriid- ja elektrimootorite
kasutuselevõttu ning edendada konteiner- ja ühendvedu; 
iii) kutseliidud toetasid meetmete rakendamist
ülekoormuse kontrollimiseks, sest see taastab veoettevõtjatevahelise ausa
konkurentsi. Samuti on väga oluline anda liikmesriikidele vahendid kõnealuste
kontrollide tegemiseks ilma nende rahalist koormust suurendamata ning ilma, et
liiklust peatataks või põhjustataks selles viivitusi. 
Toetudes üldsusega konsulteerimise
tulemustele, korraldas komisjon tööseminari, kuhu olid kutsutud sõidukitootjad,
veoettevõtjad ja ekspedeerijad, ühendvedude korraldajad ning liiklusjärelevalve
ja liiklusohutuse eest vastutavad asutused. Nende konsultatsioonide käigus
jõuti konsensusele eesmärkide osas, mis hõlmasid reostuse ja kütusekulu
vähendamist, liiklusohutuse parandamist ning kokkuleppe sõlmimist, et avada uued
võimalused ühendvedude jaoks. Lisaks leiti üksmeelselt, et on vaja tugevdada
kontrolli, eelkõige sõidukite võimaliku ülekoormuse tuvastamiseks.
Aerodünaamikaküsimusi käsitledes leiti, et kabiini kuju muutmine ning sõiduki
tagaosale õhutakistust vähendavate seadmete lisamine on teretulnud. Täismassi
ja maksimaalmõõtmete vähene muutmine, millega kaasneks mõõtmete asjakohane
märgistamine, ei peaks liiklusohutuse seisukohalt probleeme tekitama.
Käeolevas ülevaates esitatud meetmed toetuvad
kõnealuste konsultatsioonide tulemustele. 
Tulemusi on uuritud mõjuhinnangus, mis
võimaldas valida nii majandusliku kui ka keskkonnatõhususe seisukohast parimad
lahendused. Punktis 4 üksikasjalikult kirjeldatud tegevuskava hõlmab nii
koos eksperdirühmaga tehtavat tehnilist ühtlustamist, et võtta vastu
delegeeritud õigusakte, kui ka mõõdukat regulatiivset lähenemisviisi, et ei
kehtestataks ebaproportsionaalseid ega kohaldamatuid kohustusi, mis
kahjustaksid eelkõige väikeseid ja keskmise suurusega ettevõtjaid.
Konsultatsioonidel käsitleti ka direktiivi
96/53/EÜ artiklit 4, milles on sätestatud tingimused, millest tuleb kinni
pidada erandi taotlemisel direktiiviga kehtestatud mõõtmetest. Sellise erandi
kindlaksmääramine kuulub teatavatel täpselt piiritletud juhtudel liikmesriigi
pädevusse. Erimeelsusi esines seoses selliste sõidukite kasutamisega
rahvusvahelises liikluses, mille mõõtmed ületavad direktiivis sätestatud
mõõtmeid. Seepärast otsustas komisjon avalikustada oma suunised kehtiva
direktiivi kohta (13. juuni 2012. aasta kiri Euroopa Parlamendi
transpordikomisjoni presidendile). Suunised artikli 4 lõike 4
kohaldamiseks kajastuvad käesoleva ettepaneku artikli 1 lõikes 2.
3.           ETTEPANEKU ÕIGUSLIK KÜLG
Ettepanek direktiivi 96/53/EÜ muutmiseks
põhineb Euroopa Liidu toimimise lepingu artiklil 91. Maanteetranspordi
tõhustamine ja selle keskkonnasõbralikkuse suurendamine on ühise
transpordipoliitika oluline eesmärk. Kutseliidud on pidevalt taotlenud
eeskirjade ühtlustamist Euroopa tasandil.
Käesolev ettepanek on kooskõlas subsidiaarsuse
ja proportsionaalsuse põhimõtetega. Võttes arvesse transpordisektori tähtsust
siseturu toimimises, sektori kasvavat piiriülest mõõdet, kütusehindade tõusu ja
kasvuhoonegaaside heitkoguste suurenemist, on vaja võtta meetmeid, et parandada
transpordisektori energiatõhusust, vähendada sektori keskkonnamõju ja tagada
eeskirjade järgimine.
Ettepaneku kohaselt jääb liikmesriikidele
õigus otsustada erandite üle, mis kehtestatakse riigisiseste vedude suhtes.
Ettepanekuga luuakse komitee, mis abistab komisjoni aerodünaamikaga seotud
nõuete väljatöötamisel ning suuniste koostamisel kontrollmenetluste kohta ja
rikkumiste korral ettenähtud asjakohaste karistuste kohta. Ettepanekuga ei
minda kaugemale nende eesmärkide saavutamiseks vajalikust.
Kavandatava vahendiga muudetakse kehtivat
direktiivi ja seega valitakse vahendiks direktiiv. Ettepanekus käsitletakse
Euroopa Majanduspiirkonna jaoks olulist küsimust ja seega tuleks seda Euroopa
Majanduspiirkonnale laiendada.
Käesolev ettepanek ei mõjuta Euroopa Liidu
eelarvet.
4.           ETTEPANEKU ÜKSIKASJALIK SELGITUS
Komisjoni ettepanekuga nähakse esiteks ette
erandite kehtestamine sõidukite maksimaalmõõtmete suhtes, et lisada sõidukite
tagaosale aerodünaamilised seadmed, või vedukikabiini uute mõõtmete
kehtestamine. Nende eranditega avatakse vedukite, veoautode ja haagiste
tootjate jaoks uued väljavaated, kuid erandite puhul tuleb kinni pidada
teatavatest nõuetest, millest üks keelab suurendada sõidukite veomahtu.
Komisjon täpsustab kõnealused nõuded hiljem. Selle ülesande täitmisel abistab
komisjoni asjakohane komitee. Nõuetega tagatakse liiklusohutuse eeskirjade ja
taristuga seotud piirangute järgimine ning liikluse sujuvus. Lisaks kütusekulu
ja kasvuhoonegaaside heitkoguste vähendamisele võimaldab kabiini kuju muutmine
avardada juhtide vaatevälja ja säästa igal aastal Euroopas ligikaudu 400
inimese elu. Ühtlasi muutuks kabiin mugavamaks ja paraneks juhtide ohutus. 
Komisjon muudab 12. detsembri
2012. aasta määrust (EL) nr 1230/2012, millega rakendatakse määrust
661/2009 seoses mootorsõidukite tüübikinnituse nõuetega, et need vastaksid
käesolevas direktiivi ettepanekus esitatud nõuetele.
Direktiivi ettepaneku kohaselt lubatakse
suurendada elektri- ja hübriidsõidukite massi ühe tonni võrra, et võtta arvesse
akude või lisamootori massi, ilma et see mõjutaks sõiduki veomahtu. Lisaks
suurendatakse bussi täismassi ühe tonni võrra, et võtta arvesse mitmesuguseid
muutusi, näiteks reisijate ja nende pagasi suuremat keskmist kaalu ning
ohutuseeskirjadele või uutele EURO VI klassi nõuetele vastavaid uusi seadmeid. 
Direktiivi 96/53/EÜ muudatus lihtsustab
ühendvedude arengut, sest selles sätestatakse erand 45-jalaseid konteinereid
(mida kasutatakse üha enam mandritevaheliste ja Euroopa-siseste vedude puhul)
vedavate veoautode suhtes, mis võivad edaspidi olla 15 cm pikemad.
Ettepanekus kinnitatakse, et pikemate
sõidukite piiriülene kasutamine on seaduslik, kui teekonnal ületatakse vaid üks
riigipiir ja asjaomased liimesriigid lubavad juba pikki sõidukeid kasutada,
ning kui direktiivi 96/53/EÜ artikli 4 lõigetes 3, 4 ja 5 sätestatud
erandi tingimused on täidetud. Seoses artikli 4 lõikega 4 tuleb
märkida, et nimetatud veod ei mõjuta oluliselt rahvusvahelist konkurentsi, kui
sõidukite piiriülene kasutamine hõlmab ainult kahte liikmesriiki ning kui olemasolev
taristu ja liiklusohutuse tingimused neid vedusid võimaldavad. Seega on kavas
artikli 4 lõiget 4 muuta.
Direktiivi 96/53/EÜ lisatakse uued sätted, et
järelevalveasutused saaksid rikkumisi paremini tuvastada ja ühtlustada
rikkumiste eest kohaldatavaid halduskaristusi. Komisjon avaldab
kontrollimenetlusi käsitlevad suunised, et tagada kõikide liikmesriikide
kontrollimeetodite ühtlustamine. Liikmesriikide jaoks kehtestatakse
kontrollitavate sõidukite miinimumarv. Kontrollimiseks kasutatakse kas teekattesse
paigaldatud kaalumissüsteeme või sõidukile paigaldatud andureid, mis edastavad
teabe tee ääres asuvale kontrollerile kontaktivabalt. Need meetmed võimaldavad
järelevalveasutustel koostada sõidukite kohta eelvaliku ning peatada käsitsi
kontrollimiseks ainult need sõidukid, mida kahtlustatakse eeskirjade eriti
rängas rikkumises. Komisjon määrab kindlaks tehnilised standardid veokitele
paigaldatavate kaalumisseadmete jaoks, mis suudavad järelevalveasutustega
teavet vahetada, sh sideliidese standardid. Standardite kehtestamine soodustab
selliste seadmete laialdasemat kasutuselevõttu. Nad pakuvad täiendavat eelist,
võimaldades juhtidel paremini kontrollida oma sõiduki massi.
Direktiivi 96/53/EÜ rikkumisi on kavas hakata
liigitatama vastavalt rikkumise tõsidusele, et ühtlustada liidu tasandil
kohaldatavad halduskaristused.
Et kiirendada aerodünaamilisemate ja
hübriidmootoriga sõidukite kasutuselevõttu, kasutab komisjon tema käsutuses
olevaid eelarvevahendeid, eelkõige neid, mis on eraldatud üleeuroopaliste võrkude
ning uurimis-, arendus- ja innovatsiooniprogrammide jaoks, et toetada
tööstusuuringuid ja seadmete sõidukitele paigaldamist. 
2013/0105 (COD)
Ettepanek:
EUROOPA PARLAMENDI JA NÕUKOGU DIREKTIIV,
millega muudetakse 25. juuli 1996. aasta
direktiivi 96/53/EÜ, millega kehtestatakse teatavatele ühenduses liikuvatele
maanteesõidukitele siseriiklikus ja rahvusvahelises liikluses lubatud
maksimaalmõõtmed ning rahvusvahelises liikluses lubatud täismass
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artiklit 91,
võttes arvesse Euroopa Komisjoni ettepanekut,
olles edastanud õigusakti eelnõu
liikmesriikide parlamentidele,
võttes arvesse Euroopa Majandus- ja
Sotsiaalkomitee arvamust[4],

võttes arvesse Regioonide Komitee arvamust[5], 
toimides seadusandliku tavamenetluse kohaselt
ning arvestades järgmist:
(1)       Valges raamatus „Euroopa
ühtse transpordipiirkonna tegevuskava – Konkurentsivõimelise ja ressursitõhusa
transpordisüsteemi suunas”,[6]
mis avaldati 2011. aastal, tõstetakse esile vajadust vähendada
2050. aastaks kasvuhoonegaaside (eelkõige süsinikdioksiidi (CO2))
heitkogust 60 % võrreldes 1990. aasta tasemega.
(2)       Sellest lähtuvalt nähakse
valge raamatuga ette kohandada nõukogu 25. juuli 1996. aasta
direktiivi 96/53/EÜ, millega kehtestatakse teatavatele ühenduses liikuvatele
maanteesõidukitele siseriiklikus ja rahvusvahelises liikluses lubatud
maksimaalmõõtmed ning rahvusvahelises liikluses lubatud täismass, et vähendada
energiatarbimist ja kasvuhoonegaaside heitkoguseid, kohandada õigusakte
vastavalt tehnika arengule ja uutele turuvajadustele ning hõlbustada
ühendvedusid.
(3)       Tehnika arengu alla võib
liigitada ka ülestõstetava või kokkuvolditava aerodünaamilise seadme lisamise
sõiduki (peamiselt haagise või poolhaagise) tagaosale, kuid siis on sõiduk
pikem kui direktiivi 96/53/EÜ kohaselt lubatud maksimaalpikkus. Seadmete
paigaldamist saab alustada kohe pärast käesoleva direktiivi jõustumist, sest
tooted on juba turul saadaval ja neid kasutakse teistel mandritel.
(4)       Koos põhjenduses 3
nimetatud seadmetega võimaldaks sõidukeid märkimisväärselt energiatõhusamaks
muuta ka mootorsõidukite kabiini aerodünaamika parandamine. See ei ole aga
praegu direktiiviga 96/53/EÜ kehtestatud pikkuse korral võimalik ilma, et
väheneks sõidukite veomaht, mis omakorda ohustaks sektori majanduslikku
tasakaalu. Seepärast on asjakohane näha ette erandi kohaldamine
maksimaalpikkuse suhtes. 
(5)       Komisjoni poliitiliste
suunistega liiklusohutuse valdkonnas aastateks 2011–2020[7] nähakse ette meetmed, et muuta
sõidukid turvalisemaks ja tõhustada vähem kaitstud liiklejate kaitset.
Sõidukijuhi vaatevälja olulisust rõhutati ka komisjoni aruandes Euroopa
Parlamendile ja nõukogule direktiivi 2007/38/EÜ rakendamise kohta seoses tagantjärele
peeglite paigaldamisega ühenduses registreeritud raskeveokitele[8]. Kabiini uus kuju aitab
parandada liiklusohutust, sest juhi vaatevälja pimeala (eelkõige tuuleklaasi
all) väheneb, mis võimaldab päästa paljude vähem kaitstud liiklejate nagu jalakäijad
või jalgratturid elu. Uus kuju võimaldab võtta kasutusele kokkupõrkel
löögienergiat absorbeeriva struktuuri. Kabiini mahu võimalik suurenemine lubab
suurendada ka juhi mugavust ja ohutust.
(6)       Aerodünaamilisi seadmeid ja
nende paigaldamist sõidukitele tuleb enne turuleviimist katsetada. Seega tuleks
ette näha, et liikmesriigid väljastavad sertifikaadi, mida teised liikmesriigid
peavad tunnustama.
(7)       Piiriüleste veoste puhul saab
kasutada pikemaid sõidukeid, kui asjaomased kaks liikmesriiki seda lubavad,
ning kui direktiivi artikli 4 lõigetes 3, 4 ja 5 sätestatud erandi tingimused
on täidetud. Euroopa Komisjon on juba koostanud suunised direktiivi
artikli 4 kohaldamise kohta. Artikli 4 lõikes 4 nimetatud veod
ei mõjuta oluliselt rahvusvahelist konkurentsi, kui sõidukite piiriülene
kasutamine hõlmab ainult kahte liikmesriiki, kus olemasolev taristu ja
liiklusohutuse tingimused neid vedusid võimaldavad. Sel viisil saavutatakse
tasakaal – ühelt poolt järgitakse subsidiaarsuse põhimõtet, mille kohaselt on liikmesriikidel
õigus otsustada ise transpordi korralduse üle, võttes arvesse konkreetseid
olusid, ja teiselt poolt on tagatud, et selline poliitika ei moonuta siseturgu.
Seega on artikli 4 lõike 4 kohaldamist selgitatud..
(8)       Mittesaastava või vähem
saastava alternatiivse mootori (elektri- või hübriidmootori) paigaldamisega
raskeveokile või bussile (enamasti linna- või linnalähibussile), et vältida
ainult fossiilkütuse kasutamist, kaasneb ülekaal, mis ei tohiks vähendada
veomahtu, et mitte halvendada maanteetranspordisektori majanduslikku olukorda.
(9)       Transpordipoliitika valges
raamatus rõhutatakse ka vajadust toetada ühendvedude arengut, eriti
konteinervedude valdkonnas, kus kasutatakse üha enam 45-jalaseid konteinereid.
Konteinereid veetakse raudteel või veeteedel. Maanteetranspordi kasutamisega
ühendvedude käigus kaasneb praegu nii liikmesriikide kui ka
transpordiettevõtjate jaoks koormav haldusmenetlus, välja arvatud juhul kui
kasutatakse patenteeritud, faasitud nurkadega konteinereid, mis on ülemäära kallid.
Konteinereid vedavate sõidukite pikendamine 15 cm võrra vabastaks
veoettevõtjad haldusmenetluse järgimise kohustusest ja lihtsustaks ühendvedude
korraldamist, seadmata ohtu maantee muid kasutajaid või taristut või tekitamata
neile kahju. Liigendatud raskeveokite pikkusega (16,50 m) võrreldes on
15 cm lisamine väike muudatus, mis ei kujuta täiendavat ohtu
liiklusohutusele. Transpordipoliitika valges raamatus lubatakse pikemat veokit
kasutada siiski ainult ühendveo raames, kus maanteetranspordi osa ei ületa
300 km ning mis hõlmab lisaks raudtee-, sisevee- või meretransporti. See
vahemaa näib piisav, et ühendada tööstus- või kaubandusettevõte kaubajaama või
siseveesadamaga. Meresadamate kasutamise ja meremagistraalide edendamise
eesmärgil võib kõnealust vahemaad pikendada, kui tegemist on euroopasisese
lähimereveoga.
(10)     Selleks, et edendada
ühendvedude korraldamist ja võtta arvesse 45-jalase tühja konteineri massi,
tuleks sätet, mis lubab vedada 40-jalaseid konteinereid ühendvedude korras kuni
44-tonnise 5- või 6-teljelise liidendsõidukiga, laiendada ka 45-jalaste
konteinerite veole.
(11)     Pärast direktiivi 96/53/EÜ
vastuvõtmist, on bussireisijate ja nende pagasi keskmine kaal oluliselt
suurenenud, kuid direktiiviga kehtestatud kaalupiirangu tõttu on reisijakohtade
arv järk-järgult vähenenud. Energiatõhususe eesmärgil tuleb isikliku
transpordivahendi asemel eelistada ühistransporti, seepärast on vaja taastada
bussides varasem reisijakohtade arv, võttes arvesse reisijate ja nende pagasi
suuremat kaalu. Seda saab teha, kui suurendada kahe teljega busside lubatud
täismassi sellises ulatuses, mis ei kahjustaks taristut ega põhjustaks selle
kiiremat kulumist.
(12)     Maanteetranspordi suhtes
kehtestatud nõuete täitmise eest vastutavad asutused osutavad veokite massiga
seotud rikkumiste, ka ränkade rikkumiste, suurele arvule. Selline olukord
tuleneb asjaolust, et direktiivi 96/53/EÜ kohaseid kontrollimisi ei tehta
piisavalt või ei ole need tõhusad. Lisaks on kontrollimenetlused ja -kord
liikmesriigiti erinev, mis loob õiguskindlusetuse olukorra sõidukijuhtide
jaoks, kes liiklevad mitmes Euroopa Liidu liikmesriigis. Veoettevõtjad, kes ei
pea sõidukite massile kehtestatud eeskirjadest kinni, saavad märkimisväärse
konkurentsieelise nii nende konkurentide ees, kes eeskirju järgivad, kui ka
võrreldes muude transpordiliikidega. Selline olukord takistab siseturu
nõuetekohast toimimist. Seetõttu on oluline, et liikmesriigid suurendaksid nii
käsitsi kui ka eelvaliku alusel tehtavate kontrollide arvu 
(13)     Saadaval on lihtsad tehnilised
lahendused, nii paiksed kui ka teisaldatavad, mis võimaldavad valida rikkumises
kahtlustatavad sõidukid välja neid peatamata, selline toimimisviis ei häiri
liiklusvoogu, on odavam ja tagab optimaalse turvalisuse. Mõned seadmed saab
paigaldada raskeveokitele, mis võimaldab juhil endal kontrollida kooskõla
seadusega. Ilma et sõidukit oleks vaja peatada, võivad kõnealused sõidukile
paigaldatud seadmed edastada andmeid ametnikele või maantee äärde paigutatud
automaatsetele kontrollisüsteemidele, kasutades mikrolaine sideliidest. Et
tagada liidu territooriumil tõhus liikluskontroll, tundub eelvaliku tegemiseks
piisav, kui toimub vähemalt üks kaalumine iga 2 000 sõidukikilomeetri
kohta, sest statistika kohaselt võimaldab see kontrollida iga sõidukit keskmiselt
iga kolme päeva tagant.
(14)     Direktiivi 96/53/EÜ sätete
rikkumiste suur hulk on enamasti seotud asjaoluga, et liikmesriikide
õigusaktidega kehtestatud karistuste hoiatav mõju selliste rikkumiste eest ei
ole piisav või ei ole karistust üldse ette nähtud. Sellele puudusele lisandub
kohaldatavate halduskaristuste suur erinevus liikmesriigiti. Kirjeldatud
puuduste kõrvaldamiseks oleks vaja direktiivi 96/53/EÜ sätete rikkumise korral
kohaldatavate halduskaristuste taset ja liike ELi tasandil ühtlustada. Halduskaristused
peaksid olema tõhusad, proportsionaalsed ja hoiatavad.
(15)     Liikmesriikide
järelevalveasutused peaksid saama teavet jagada, et muuta sõidukite või
liidendsõidukite massi kontrollimine rahvusvahelisel tasandil tõhusamaks ning
tagada, et kontroll, eelkõige õigusrikkujate tuvastamine, õigusrikkumiste ja
kohaldatud karistuste kirjeldamine ning asjaomase ettevõtja õiguskuulekuse
väljaselgitamine, toimub nõuetekohaselt. Sellise teabe vahetamine võiks toimuda
Euroopa Parlamendi ja nõukogu 21. oktoobri 2009. aasta määruse (EÜ)
nr 1071/2009 (millega kehtestatakse ühiseeskirjad autoveo-ettevõtja tegevusalal
tegutsemise tingimuste kohta ja tunnistatakse kehtetuks nõukogu direktiiv
96/26/EÜ)[9]
artikli 18 lõike 1 kohaselt määratud kontaktpunkti kaudu.
(16)     On oluline, et Euroopa
Parlamendile ja nõukogule esitataks korrapäraselt teavet liikmesriikide
liiklusjärelevalve kohta. Liikmesriikide esitatud teave võimaldab komisjonil
kontrollida, kas veoettevõtjad järgivad direktiivi nõudeid, ja määrata kindlaks
täiendavate sunnimeetmete kehtestamise vajaduse.
(17)     Kooskõlas Euroopa Liidu
toimimise lepingu artikliga 290, tuleks anda komisjonile volitus võtta
vastu delegeeritud õigusakte, et kehtestada sõiduki tagaosale paigaldatavate
uute aerodünaamiliste seadmete ning uute mootorsõidukite projekteerimise
nõuded, tehniline kirjeldus sõidukile paigaldatava kaalumisseadme täieliku
koostalitlusvõime tagamiseks ja juhised liikluses osalevate sõidukite massi
kontrollimenetluse kohta. On eriti oluline, et komisjon korraldaks ettevalmistava
töö käigus asjakohaseid konsultatsioone, sealhulgas ekspertide tasandil.
Komisjon tagab delegeeritud õigusaktide ettevalmistamise ja koostamise ajal
asjaomaste dokumentide sama- ja õigeaegse ning asjakohase edastamise Euroopa
Parlamendile ja nõukogule.
(18)     Kuna liikmesriigid ei suuda
käesoleva direktiivi eesmärke piisavalt saavutada ning need on oma ulatuse ja
mõju tõttu paremini saavutatavad liidu tasandil, võib liit võtta asjakohased
meetmed kooskõlas Euroopa Liidu toimimise lepingu artiklis 5 sätestatud
subsidiaarsuse põhimõttega. Samas artiklis sätestatud proportsionaalsuse
põhimõtte kohaselt ei lähe käesolev direktiiv nimetatud eesmärgi saavutamiseks
vajalikust kaugemale.
(19)     Direktiivi 96/53/EÜ tuleks
seetõttu vastavalt muuta,
ON VASTU VÕTNUD KÄESOLEVA DIREKTIIVI: 
Artikkel 1
Direktiivi 96/53/EÜ muudetakse järgmiselt.
1)           Artikli 2 esimesele lõigule
lisatakse järgmised mõisted:
– „hübriidjõuseadmega sõiduk” – sõiduk Euroopa
Parlamendi ja nõukogu 5. septembri 2007. aasta direktiivi 2007/46/EÜ
(millega kehtestatakse raamistik mootorsõidukite ja nende haagiste ning
selliste sõidukite jaoks mõeldud süsteemide, osade ja eraldi seadmestike
kinnituse kohta)[10]
tähenduses, mis on varustatud ühe või mitme elektritoitel veomootoriga, mis ei
ole elektrivõrguga püsivalt ühendatud, ning ühe või mitme sisepõlemismootoriga;
– „elektrisõiduk” – sõiduk Euroopa Parlamendi ja
nõukogu 5. septembri 2007. aasta direktiivi 2007/46/EÜ (millega
kehtestatakse raamistik mootorsõidukite ja nende haagiste ning selliste sõidukite
jaoks mõeldud süsteemide, osade ja eraldi seadmestike kinnituse kohta)[11] tähenduses, mis on varustatud
ühe või mitme elektritoitel veomootoriga, mis ei ole elektrivõrguga püsivalt
ühendatud; 
– „ühendveo üksus” – üksus, mis sobib järgmistesse
kategooriatesse: konteiner, vahetusveovahend, poolhaagis;
2)           Artiklit 4 muudetakse
järgmiselt:
(a)         
lõike 1 punktides a ja b jäetakse välja sõna
„siseriikliku”;
(b)         
artikli 4 lõike 4 teise lõigu esimene lause
asendatakse järgmisega:
„Vedu ei mõjuta oluliselt rahvusvahelist
konkurentsi transpordisektoris, kui see toimub liikmesriigi territooriumil või
piiriüleselt ainult kahe naaberliikmesriigi vahel, kui mõlemad on juba heaks
kiitnud käesoleva lõike alusel võetud meetmed ning kui on täidetud kas punktis
a või b märgitud tingimus.”
3)           Artikli 4 lõige 6, artikli 5
punkt b ja artikkel 8a jäetakse välja.
4)           Artiklit 5 muudetakse järgmiselt:
sõnad „Ilma et see piiraks artikli 4 lõike 6 kohaldamist: a)”
jäetakse välja
5)           Viited nõukogu direktiivile
70/156/EMÜ asendatakse viitega direktiivile 2007/46/EÜ[12].
6)           Artikkel 8 asendatakse
järgmisega:
Artikkel 8 
1.           Sõidukite või
liidendsõidukite aerodünaamika parandamiseks võib sõidukite või
liidendsõidukite pikkus ületada I lisa punktis 1.1 sätestatud
maksimaalpikkust, kui nad on varustatud allpool täpsustatud nõuetele vastavate
seadmetega. Maksimaalpikkuse ületamise ainus eesmärk on võimaldada lisada
sõidukite või liidendsõidukite tagaosale seadmed, mis parandavad nende
aerodünaamilisi omadusi. 
2.           Esimeses lõigus nimetatud
seadmed peavad vastama järgmistele kvaliteedi- ja ohutusnõuetele:
–              
sõidukite aerodünaamiliste omaduste märkimisväärne
paranemine, 
–              
liiklusohutusega seotud, sealhulgas ühendvedude
turvalisusega seotud nõuded: 
i) seadme vastupidavus ja stabiilsus, et vähendada
seadme eraldumise ohtu,
ii) päevane ja öine märgistus, mis on tõhus ka
halbade ilmastikutingimuste korral ja tagab sõiduki väliskere mõõtmete
nähtavuse teiste liiklejate jaoks, 
iii) seadme kuju peab minimeerima ohu teistele
sõidukitele ja nende reisijatele seadmega kokkupõrke korral, 
iv) seade ei suurenda oluliselt ümbermineku ohtu
küljetuule korral;
–              
olemasoleva taristu kasutamine, sealhulgas 
i) sõidukite ja liidendsõidukite manööverdusvõime
säilimine nii linnade kui ka linnadevahelisel teetaristul, 
ii) asjakohased haagised ja poolhaagised peavad
ühendvedude korral mahtuma raudtee-, mere- ja siseveetranspordi üksustesse, 
iii) juht saab seadme kergesti kokku voltida või
eemaldada. 
Maksimaalpikkuse ületamisega ei kaasne sõidukite
või liidendsõidukite veomahu suurenemine. 
3.           Enne turuleviimist peavad
liikmesriigid aerodünaamilised lisaseadmed ja nende paigaldamise heaks kiitma
ning väljastama selle kohta sertifikaadi. Sertifikaat tõendab vastavust
lõikes 2 osutatud nõuetele ja kinnitab, et seade aitab märkimisväärselt
parandada aerodünaamilisi omadusi. Ühes liikmesriigis väljaantud sertifikaate
tunnustatakse teistes liikmesriikides. 
4.           Kooskõlas artikliga 16
on komisjonil on õigus võtta vastu delegeeritud õigusakte, et täiendada
lõikes 2 loetletud nõudeid. Delegeeritud õigusaktid võivad olla
spetsifikaadid, kvaliteedi miinimumnõuded, piirangud konstruktsioonile või
lõikes 3 nimetatud sertifikaadi väljaandmise kord.
5.           Delegeeritud õigusaktide
vastuvõtmiseni on sõidukitel ja liidendsõidukitel, mille tagaosale on kinnitatud
aerodünaamiline seade, mis vastab lõikes 2 osutatud nõuetele ja mida on
testitud vastavalt lõikele 3, lubatud liigelda, kui nende pikkus ületab
I lisa punktis 1.1 sätestatud pikkust kuni kahe meetri võrra. Seda
üleminekumeedet kohaldatakse alates käesoleva direktiivi jõustumise kuupäevast.
7)           Artikkel 9 asendatakse
järgmisega:
Artikkel 9 
1.           Et parandada sõidukite ja
liidendsõidukite aerodünaamilisi omadusi ja liiklusohutust, võivad sõidukid ja
liidendsõidukid, mis vastavad lõikes 2 sätestatud nõuetele, olla pikemad
kui I lisa punktis 1.1 sätestatud maksimaalpikkus. Maksimaalpikkuse
ületamise peamine eesmärk on võimaldada ehitada vedukikabiine, mis aitaksid
parandada sõidukite ja liidendsõidukite aerodünaamilisi omadusi ning
suurendaksid liiklusohutust.
2.           Lõikes 1 nimetatud
kabiinid peavad vastama järgmistele kvaliteedi- ja turvalisusenõuetele:
– paranevad sõidukite aerodünaamilised omadused,
– suureneb liiklusohutus ja ühendvedude ohutus,
sealhulgas tagatakse, et kabiini esiosa kuju 
i) parandab juhi võimalusi märgata vähem kaitstud
liiklejaid, eelkõige vähendades tuuleklaasi alla jäävat pimeala,
ii) vähendab kahjusid kokkupõrke korral, 
– säilib sõidukite ja liidendsõidukite
manööverdusvõime taristul ning sõidukite kasutamisele ühendveoterminalides ei
kehtestata piiranguid,
– paraneb juhtide mugavus ja ohutus.
Maksimaalpikkuse ületamisega ei kaasne sõidukite
või liidendsõidukite veomahu suurenemine. 
3.           Enne turuleviimist testivad
liikmesriigid mootorsõidukite uute konstruktsioonide aerodünaamilisi omadusi ja
väljastavad selle kohta sertifikaadi. See kinnitab vastavust lõikes 2
nimetatud nõuetele. Ühes liikmesriigis testide kohta välja antud sertifikaate
tunnustatakse teistes liikmesriikides. 
4.           Kooskõlas artikliga 16
on komisjonil on õigus võtta vastu delegeeritud õigusakte, et täiendada lõikes 2
osutatud nõudeid, millele uued vedukikabiinid peavad vastama. Delegeeritud
õigusaktid võivad olla spetsifikaadid, kvaliteedi miinimumnõuded, piirangud
konstruktsioonile või lõikes 3 nimetatud testide kohta sertifikaadi
väljaandmise kord.
8)           Artiklis 10 asendatakse
sõnad „artiklis 11 mainitud tähtajast” sõnadega „17. septembrist 1997”.
9)           Artikkel 10a asendatakse
järgmisega:
Artikkel 10a
              Hübriid- või ainult
elektrilise jõuseadmega sõiduki täismass on I lisa punktis 2.3.1
sätestatud mass.
Hübriid- või ainult elektrilise jõuseadmega
sõidukid peavad vastama I lisa punktis 3 sätestatud piirnormidele
seoses telgedele langeva lubatud täismassiga.
10)         Artikkel 11 asendatakse
järgmisega: 
Artikkel 11 
45-jalaseid konteinereid või vahetusveovahendeid
vedavate sõidukite ja liidendsõidukite pikkus võib ületada I lisa
punktides 1.1 ja 1.6 sätestatud maksimaalmõõtmeid 15 cm võrra, kui
konteinerite või vahetusveovahendite maanteevedu on osa ühendveost. 
Käesoleva artikli ja I lisa punkti 2.2.2
alapunti c kohane ühendvedu hõlmab vähemalt raudtee-, sisevee- ja
meretransporti. Lisaks hõlmab ühendvedu alg- ja/või lõppetapis
maanteetransporti. Ühe maanteetranspordi etapi pikkus on alla
300 kilomeetri Euroopa Liidu territooriumil või selliste lähimate
terminalideni, mille vahel osutatakse regulaarset veoteenust. Vedu on ühendvedu
ka juhul, kui see hõlmab euroopasisest lähimerevedu, olenemata sellest, kui
pikad on alg- ja lõppetapid maanteel. Euroopasisest lähimerevedu hõlmava ühendveo
puhul on maanteevedu sisaldav alg- ja lõppetapp määratletud järgmiselt: teekond
kaupade pealelaadimise kohast kuni ümberlaadimiseks sobiva lähima meresadamani
algetapi puhul ning vajaduse korral teekond ümberlaadimiseks sobivast lähimast
meresadamast kuni kaupade mahalaadimise kohani lõppetapi puhul. 
11)         Artikkel 12 asendatakse
järgmisega:
Artikkel 12 
1.           Liikmesriigid loovad
eelvalikusüsteemi ning kontrollivad sihipäraselt kasutuses olevaid sõidukeid ja
liidendsõidukeid, et tagada käesolevast direktiivist tulenevate kohustuste
täitmine.
2.           Kahe aasta pärast alates
käesoleva direktiivi jõustumiskuupäevast kaaluvad liikmesriigid kasutuses
olevaid sõidukeid ja liidendsõidukeid. Eelvalikumeetmetega tehakse kindlaks
sõidukid, mis tõenäoliselt õigust rikuvad ja mida tuleb käsitsi kontrollida.
Eelvaliku võib teha taristule paigaldatud automaatsüsteemi abil või
lõike 6 kohaselt sõidukile paigaldatud mõõtmissüsteemi abil.
Automaatsüsteemid peavad võimaldama tuvastada lubatud täismassi ületamises
kahtlustatavaid sõidukeid. Automaatsüsteeme kasutatakse vaid eelvaliku
tegemiseks, mitte õigusrikkumise tuvastamiseks ning süsteemide
sertifitseerimine liikmesriikide poolt ei ole kohustuslik.
3.           Eelvaliku tegemise käigus
teevad liikmesriigid vähemalt ühe mõõtmise aastas keskmiselt iga läbisõidetud
2 000 sõidukikilomeetri kohta. 
4.           Liikmesriigid tagavad, et
pädevad asutused vahetavad teavet, sealhulgas läbi riikliku kontaktpunkti, mis
vastutab teabe vahetamise eest teiste liikmesriikidega, et tõhustada ja
lihtsustada kontrollimist Euroopa Liidu tasandil. Nimetatud vajalik teave
võimaldab eelkõige õigusrikkujate tuvastamist ning sisaldab õigusrikkumiste ja
kohaldatud karistuste kirjeldust ning teavet asjaomase ettevõtja õiguskuulekuse
kohta. Kontaktpunkt on määratud kooskõlas määruse (EÜ) nr 2009/1071
artikli 18 lõikega 1. 
5.           Sõiduki suhtes, mida
lõike 2 kohaselt tehtud eelvaliku tulemusena kahtlustatakse täismassi
ületamises, kohaldatakse vähemalt ühte järgmistest meetmetest:
–              
i) pärast peatamist kontrollitakse sõidukit teel
heakskiidetud mõõteseadmega; 
–              
ii) veoettevõtjale saadetakse teade sõiduki
ülekoormuse kahtluse kohta;
–              
iii) kontroll veoettevõtja ruumides, eelkõige
korduva rikkumise korral pärast punktis ii nimetatud teabe saatmist.
6.           Vastavalt lõikele 1
edendavad liikmesriigid sõidukitele ja liidendsõidukitele kogukaalu ja
teljekoormust mõõtva kaalumissüsteemi paigaldamist, mis võimaldab edastada igal
ajahetkel mõõtmistulemusi liikuvalt sõidukilt tee ääres kontrolli teostavale
või kaubavedu käsitlevate õigusaktide kohaldamise eest vastutavale ametnikule.
Teabevahetus toimub liidese kaudu, mis on määratletud standarditega CEN DSRC[13] EN 12253, EN 12795, EN 12834,
EN 13372 ja ISO 14906. 
7.           Komisjonil on artikli 16
kohaselt õigus võtta vastu delegeeritud õigusakte, milles käsitletakse
järgmist: 
–              
 täiendavaid tehnilisi kirjeldusi, et tagada
sõidukile paigaldatud kaalumissüsteemi, millele on osutatud lõikes 6, täielik
koostalitusvõime liidu tasandil, et kõigi liikmesriikide ametiasutused saaksid
mis tahes liikmesriigis registreeritud sõidukitele ja liidendsõidukitele
paigaldatud seadmetega ühetaoliselt ühendust võtta ja vahetada vajaduse korral
teavet teiste liikmesriikide ametiasutustega; 
–              
 käesoleva artikli lõikes 2 osutatud eelvaliku
menetluse korda, eelvaliku tegemisel kasutatavate vahendite tehnilisi
kirjeldusi, täpsusnõudeid ja seadmete kasutuseeskirju. Nende menetluste,
tehniliste kirjelduste ja kasutuseeskirjade eesmärk on tagada kontrolli
teostamise ühetaolisus kõigis liikmesriikides ning võrdne kohtlemine kõikidele
veoettevõtjatele kogu Euroopa Liidu territooriumil.
12)         Artikkel 13 asendatakse
järgmisega:
Artikkel 13
1.           Käesoleva direktiivi
rikkumised liigitatakse erinevasse kategooriasse vastavalt nende tõsidusele.
2.           I lisa punktides 2, 3,
4.1 ja 4.3 lubatud täismassi ületamisel vähem kui 5 % esitatakse
veoettevõtjale kirjalik hoiatus, millega võib kaasneda karistus, kui seda liiki
karistus on ette nähtud siseriiklike õigusaktidega.
3.           I lisa punktides 2, 3,
4.1 ja 4.3 lubatud täismassi ületamist 5–10 % käsitatakse käesoleva
direktiivi tähenduses väiksema õiguserikkumisena, millega kaasneb rahaline
karistus. Järelevalveasutused võivad sõiduki liiklusest kõrvaldada kauba
mahalaadimiseks, kuni saavutatakse lubatud täismass.
4.           I lisa punktides 2, 3,
4.1 ja 4.3 lubatud täismassi ületamist 10–20 % käsitatakse käesoleva
direktiivi tähenduses raske õiguserikkumisena. Sellega kaasneb rahaline
karistus ja sõiduki kohene liiklusest kõrvaldamine kauba mahalaadimiseks, kuni
saavutatakse lubatud täismass.
5.           I lisa punktides 2, 3, 4.1
ja 4.3 lubatud täismassi ületamist rohkem kui 20 % käsitatakse käesoleva
direktiivi tähenduses väga raske õiguserikkumisena suurenenud ohu tõttu
teistele maanteekasutajatele. Sellega kaasneb sõiduki kohene liiklusest
kõrvaldamine kauba mahalaadimiseks, kuni saavutatakse lubatud täismass, ning
rahaline karistus. Määruse (EÜ) nr 1071/2009[14] artikli 6 kohaselt
kohaldatakse veoettevõtja suhtes hea maine kaotamisega seotud menetlust. 
6.           I lisa punktis 1
sätestatud maksimaalpikkuse või -laiuse ületamisel vähem kui 2 %
esitatakse veoettevõtjale kirjalik hoiatus, millega võib kaasneda karistus, kui
seda liiki karistus on ette nähtud siseriiklike õigusaktidega.
7.           Kui pealelaaditud kauba või
sõiduki enda pikkus või laius ületab I lisa punktis 1 sätestatud
maksimaalpikkust või -laiust 2–20 %, kaasneb sellega rahaline karistus.
Järelevalveasutused kõrvaldavad sõiduki liiklusest kauba mahalaadimiseks, kui
maksimaalpikkuse või -laiuse ületamine oli tingitud kauba pikkusest või
laiusest, või kuni eriloa väljastamiseni veoettevõtjale vastavalt
artikli 4 lõikele 3.
8.           Kui pealelaaditud kauba või
sõiduki enda pikkus või laius ületab I lisa punktis 1 sätestatud
maksimaalpikkust või -laiust rohkem kui 20 %, käsitatakse seda käesoleva
direktiivi tähenduses väga raske õiguserikkumisena suurenenud ohu tõttu
teistele maanteekasutajatele. Sellega kaasneb rahaline karistus ja sõiduki
kohene kõrvaldamine liiklusest järelevalveasutuse poolt kauba mahalaadimiseks
või kuni eriloa väljastamiseni veoettevõtjale vastavalt artikli 4 lõikele 3,
kui maksimaalpikkuse või -laiuse ületamine oli tingitud kauba pikkusest või
laiusest. Määruse (EÜ) nr 1071/2009 artikli 6 kohaselt kohaldatakse
veoettevõtja suhtes hea maine kaotamisega seotud menetlust.
9.           Lõigetes 3, 4, 5, 7 ja 8
osutatud rahalised karistused peavad olema tõhusad, proportsionaalsed ja
hoiatavad.
13)       Lisatakse artikkel 14:
Artikkel 14
Konteinerite veo korral esitab ekspedeerija
veoettevõtjale, kellele ta usaldab konteineri veo, tõendi veetava konteineri
massi kohta. Kui see teave puudub või on vale, vastutab ekspedeerija sõiduki
ülekoormuse korral veoettevõtjaga võrdsel määral.
14)         Lisatakse artikkel 15:
Artikkel 15
              Liikmesriigid esitavad iga
kahe aasta järel kalendriaasta esimese kvartali jooksul komisjonile aruande kahe
eelneva kalendriaasta jooksul teostatud kontrollide, nende kontrollide
tulemuste ja õigusrikkujatele määratud karistuste kohta. Komisjon koostab nende
aruannete põhjal analüüsi ja esitab selle kalendriaasta teise kvartali jooksul
Euroopa Parlamendile ja nõukogule. 
15)         Lisatakse artikkel 16:
Artikkel 16
1.           Komisjonile antakse õigus
võtta vastu delegeeritud õigusakte käesolevas artiklis sätestatud tingimustel.
2.           Õigus võtta vastu
artikli 8 lõikes 4, artikli 9 lõikes 5 ja artikli 12
lõikes 7 osutatud delegeeritud õigusakte antakse komisjonile
kindlaksmääramata ajaks alates [käesoleva direktiivi jõustumise kuupäev].
3.           Euroopa Parlament ja nõukogu
võivad artikli 8 lõikes 4, artikli 9 lõikes 5 ja
artikli 12 lõikes 7 osutatud volituste delegeerimise igal ajal tagasi
võtta. Tagasivõtmise otsusega lõpetatakse otsuses nimetatud volituste
delegeerimine. Otsus jõustub järgmisel päeval pärast selle avaldamist Euroopa
Liidu Teatajas või otsuses nimetatud hilisemal kuupäeval. See ei mõjuta
juba jõustunud delegeeritud õigusaktide kehtivust.
4.           Niipea, kui komisjon on
delegeeritud õigusakti vastu võtnud, teeb ta selle samal ajal teatavaks Euroopa
Parlamendile ja nõukogule. 
5.           Artikli 8 lõike 4,
artikli 9 lõike 5 ja artikli 12 lõike 7 alusel vastu võetud
delegeeritud õigusakt jõustub üksnes juhul, kui Euroopa Parlament ega nõukogu
ei ole kahe kuu jooksul pärast õigusakti teatavakstegemist nimetatud kahele
institutsioonile esitanud selle suhtes vastuväiteid või kui Euroopa Parlament
ja nõukogu on enne selle tähtaja möödumist komisjonile teatanud, et nad ei
esita vastuväiteid. Euroopa Parlamendi või nõukogu algatusel võib seda tähtaega
kahe kuu võrra pikendada.
16)         I lisa muudetakse
järgmiselt:
–              
punkti 1.2 alapunkt b asendatakse järgmisega:
–              
„konditsioneeritud sõidukite või ühendvedude konditsioneeritud
veoühikute pealisehitised:           2,60 m”;
–              
b) punkti 2.2.2 alapunkt c asendatakse järgmisega: 
„kahe- või kolmeteljelise poolhaagisega
kolmeteljeline mootorsõiduk, kui sellega veetakse ühendveo käigus ühte või
mitut ühendveo üksust maksimaalpikkusega 40 või 45 jalga:      44 tonni”;
–              
c) punkt 2.3.1 asendatakse järgmisega: 
„Kaheteljelised mootorsõidukid, välja arvatud
bussid:     18 tonni”
„Hübriid- või elektrilise jõuseadmega
kaheteljelised mootorsõidukid, välja arvatud bussid:           19 tonni”
„Kaheteljelised bussid:   19 tonni”.
Artikkel 2
1.           Liikmesriigid jõustavad käesoleva direktiivi järgimiseks
vajalikud õigus- ja haldusnormid hiljemalt 18 kuu jooksul pärast selle
avaldamist Euroopa Liidu Teatajas. Liikmesriigid edastavad kõnealuste
normide teksti viivitamata komisjonile.
Kui liikmesriigid võtavad need õigusnormid vastu,
lisavad nad nendesse normidesse või nende normide ametliku avaldamise korral
nende juurde viite käesolevale direktiivile. Sellise viitamise viisi näevad
ette liikmesriigid.
2.           Liikmesriigid edastavad
komisjonile käesoleva direktiiviga reguleeritavas valdkonnas nende poolt
vastuvõetavate põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal
päeval pärast selle avaldamist Euroopa Liidu Teatajas.
Artikkel 4
Käesolev
direktiiv on adresseeritud liikmesriikidele.
Brüssel,
Euroopa Parlamendi nimel                           Nõukogu
nimel
president                                                        eesistuja
[1]               EÜT L 235, 17.9.1996, lk 59.
[2]               Transpordipoliitika valge raamat: „Euroopa ühtse transpordipiirkonna tegevuskava – Konkurentsivõimelise ja
ressursitõhusa transpordisüsteemi suunas”, KOM(2011) 144.
[3]               Delfti Tehnoloogiaülikooli 2011. aasta uuring
raskeveokite aerodünaamika kohta.
[4]               ELT C […] , […], lk […].
[5]               ELT C […] , […], lk […].
[6]               KOM(2011) 144. 
[7]               KOM(2010) 389.
[8]               KOM (2012) 258.
[9]               ELT L 300, 14.11.2009, lk 51.
[10]             ELT L 263, 9.10.2007, lk 1.
[11]             ELT L 263, 9.10.2007, lk 1.
[12]             Euroopa Parlamendi ja nõukogu direktiiv 2007/46/EÜ, 5.
september 2007, millega kehtestatakse raamistik mootorsõidukite ja nende
haagiste ning selliste sõidukite jaoks mõeldud süsteemide, osade ja eraldi
seadmestike kinnituse kohta.
[13]             Eriotstarbelised lähitoimeseadmed
(Dedicated Short Range Communications – DSRC).
[14]             ELT L 246, 14.11.2009, lk 51.